- తీవ్ర ఆర్థిక ఇబ్బందుల్లోకి విమాన సంస్థ!
- వేజ్‌'కట్‌'కు సహకరించాలని సిబ్బందికి విజ్ఞప్తి..
- 2 నెలలకు మించి నడపలేమన్న సంస్థ: మీడియా
ముంబయి: దేశంలో మరో విమాన సంస్థ నేలకొరిగే పరిస్థితులు కనిపిస్తున్నాయి. భారత్‌లో అతిపెద్ద ప్రయివేటు విమాన సంస్థగా సేవలందిస్తోన్న జెట్‌ ఎయిర్‌వేస్‌కు ఆర్థిక కష్టాలు అంతకంతకు పెరుగుతున్నాయి. ఇంధన ధరలు పెరిగిపోతుండడం, రూపాయి విలువ క్షీణిస్తుండడం, నిర్వహణ ఖర్చులు ఆకాశాన్ని అంటుతుండడంతో ఎయిర్‌లైన్‌ సంస్థను ఆర్థిక ఇబ్బందులు చుట్టుముడుతున్నాయి. ఈ విషయాన్ని ఆ సంస్థ ప్రతినిధులే ప్రత్యక్షంగా వెల్లడించారని.. ఇప్పుడున్న పరిస్థితుల్లో ఖర్చుల భారం తగ్గించుకోకపోతే సంస్థను 60 రోజుల కంటే ఎక్కువ కాలం కొనసాగించలేమంటూ కంపెనీ ఎగ్జిక్యూటివ్‌లు మీడియాకు వివరించినట్టుగా కథనాలు వెలువడ్డాయి. సంస్థ భవిష్యత్తు నిమిత్తం ఎయిర్‌లైన్‌ చైెర్మెన్‌ సహా యాజమాన్య బృందం ఇటీవల పలుమార్లు సంస్థ సిబ్బందితో చర్చలు జరిపి పరిస్థితిని వివరించినట్టుగా ఆ కథనాలు తెలిపాయి.
వాటా విక్రయం దిశగా ఆలోచనలు..
2015-16, 2016-17 ఆర్థిక సంవత్సరాల్లో వరుస లాభాలను ఆర్జించిన జెట్‌ ఎయిర్‌వేస్‌. గత ఆర్థిక సంవత్సరంలో మాత్రం రూ.767 కోట్ల నష్టాన్ని చవిచూసింది. ఈ ఆర్థిక సంవత్సరం తొలి త్రైమాసికంలోనే సంస్థకు రూ.1000 కోట్ల నష్టం రావొచ్చని మార్కెట్‌ విశ్లేషకులు అంచనా వేస్తున్నారు. సాధారణంగా జెట్‌ ఎయిర్‌వేస్‌ ఏటా సిబ్బంది వేతనాల కోసం రూ.3000 కోట్లు ఖర్చు చేస్తోంది. దీన్ని తగ్గించుకోవాడానికి గాను ఇప్పటికే సిబ్బంది జీతాల్లో కోత విధించేందుకు జెట్‌ఎయిర్‌వేస్‌ సిద్ధమైన విషయం తెలిసిందే. సిబ్బంది వేతనాల ఆధారంగా 5 నుంచి 25శాతం వరకు కోత విధించాలని ఎయిర్‌లైన్‌ నిర్ణయించింది. ఇదే విషయాన్ని సదరు సిబ్బందితో యాజమాన్యం చర్చించింది. ఈ తగ్గింపు వల్ల సంస్థకు రూ.500 కోట్ల భారం తగ్గుతుందని సంస్థ ఆశిస్తోంది. ఈ ప్రయత్నాలలో భాగంగానే మరోవైపు ఎయిర్‌ లైన్‌లో కొంత మేరవాటాను అమ్మేయాలని కూడా సంస్థ భావిస్తున్నట్లు తెలుస్తోంది. ఆర్థికంగా జెట్‌ ఎయిర్‌వేస్‌ చితికి పోయిందని వార్తలు వెలువడిన క్రమంలో స్టాక్‌ మార్కెట్‌లో ఈ విమానయాన సంస్థ షేర్లు ట్రేడింగ్‌ ప్రారంభంలోనే 6 శాతం వరకు క్షీణించాయి. రూ.323.90 వద్ద ప్రారంభమైన దీని షేరు రూ.312.15 వద్ద కనిష్ట స్థాయిలను తాకింది.
ఎదురు 'నిలుస్తాం'
జెట్‌ ఎయిర్‌వేస్‌ సంస్థ ఆర్థిక కష్టాల్లో కొట్టుమిట్టాడుతోందని త్వరలో నేలకొరిగే దిశగా ముందుకు సాగుతోందంటూ మీడియాలో వస్తోన్న వార్తలను ఆ సంస్థ సీఈవో వినరు దూబే తోసిపుచ్చారు. ఈ వార్తలు సత్యదూరమైనవని, కల్పితాలని ఆయన అన్నారు. మీడియాలో వస్తున్న వార్తల్లో ఏది నిర్ధిష్టంగా సత్య దూరమన్నది మాత్రం ఆయన వెల్లడించలేదు. అయితే వ్యయ నియంత్రణ చర్యల్లో భాగంగా తాము ఉద్యోగులతో చర్చలు జరుపుతున్న విషయాన్ని ఆన ధ్రువీకరించారు. జెట్‌ ఎయిర్‌వేస్‌ను ఆరోగ్యవంతమైన, దృఢమైన సంస్థగా తీర్చిదిద్దేందుకు గాను విక్రయాలు, పంపిణీ, పేరోల్‌, నిర్వహణ, ఫ్లీట్‌ సింప్లిఫికేన్‌ విభాగాలలో వ్యయనియంత్రణ చర్యలను పరిశీలిస్తున్నట్టుగా ఆయన తెలిపారు.
మీ స్నేహితులకు రికమెండ్ చెయ్యండి